Ապու Պաքր Ալ Պաղտատի

**Ապու Պաքր Ալ Պաղտատի** (, ծն.՝ Իպրահիմ Աուատ Իպրահիմ Ալ Պաղտատի , 28 Յուլիս, 1971, Սալատին մարզ, Իրաք — 27 Հոկտեմբեր 2019, Իտլիպ, Սուրիա), ղեկավարն էր Իրաքի եւ Արեւելքի Իսլամական Պետութեան, որ Սուննի իսլամական սալաֆի ժիհատականներու կազմակերպութիւն մըն է եւ կ'իշխէր Իրաքի եւ Սուրիոյ զանազան շրջաններուն մէջ։ Միացեալ Ազգերու Կազմակերպութեան, ինչպէս նաեւ Եւրոպական Միութեան եւ այլ պետութիւններու կողմէ, անիկա կը նկատուէր ահաբեկչական կազմակերպութիւն: Յունիս 2014-ին, Մոսուլի մեծ մզկիթին մէջ ինքզինք կը յայտարարէ իբր Իսլամական Պետութեան խալիֆան։

4 Հոկտեմբեր 2011-ին, ԱՄՆ-ի Պետական բաժինը Պաղտատին աւելցուցած է «Սփեշըլի Տեզիկնէյթըտ Նաշընըլզ» ցուցակին մէջ եւ յայտարարած է 10 միլիոն տոլարի պարգեւ մը՝ անոր մահուան մասին որեւէ տեղեկութիւն ապահովելու կամ զայն բռնելու համար: 16 Դեկտեմբեր 2016-ին, ԱՄՆ աւելցուցած է պարգեւը 25 միլիոն տոլարի՝ Ալ Քայիտայի ղեկավար Այման Ալ Զաուահարիի համար տրուելիք պարգեւին չափ:

Ըստ Տանըլտ Թրամփի կատարած յայտարարութեան, 27 Հոկտեմբեր 2019-ին, ամերիկեան «Տելթա Ֆորս»-ի Սուրիոյ Իտլիպի շրջանին մէջ կատարած Պարիշայի յարձակումին ժամանակ, Պաղտատի ինքզինք եւ երեք երեխաներ անձնասպանական գօտիով սպաննած է:

31 Հոկտեմբեր 2019-ին, ՏԱՀԷՇ կը հաստատէ Պաղտատիի մահուան լուրը ու կազմակերպութեան ղեկավարութեան պաշտօնը կը ստանձնէ Ապու Իպրահիմ Ալ Հաշեմի Ալ Քուրաշի:

## Անուններ
Ապու Պաքր Ալ Պաղտատի ծածկանունն է այն անձին, որ բազմաթիւ անուններ եւ ածականներ ունի իրեն առնչուած, ինչպէս՝ **Ապու Տուաա** (أبو دعاء), **Ալ Շապահ** (ոգի) եւ **Ապու Պաքր Ալ Պաղտատի Ալ Հուսէյնի Ալ Հաշիմի Ալ Քուրաշի** (أبو بكر البغدادي الحسيني الهاشمي القرشي): Իր կողմնակիցներուն կողմէ ան ճանչցուած է **Ամիր Ալ Մումինին** (أمير المؤمنين, Հաւատացեալներու իշխանը), **Խալիֆ Ապու Պաքր**, **Խալիֆ Ալ Պաղտատի**, **Խալիֆ Իպրահիմ** (خَلِيفَةُ إِبْرَاهِيم) եւ **Շէյխ Պաղտատի** ածականով:

### Ապու
Ապու կը նշանակէ *մէկու մը հայրը*:

### Ապու Պաքր
Կը կարծուի, որ Պաղտատի Ապու Պաքր անունը որդեգրած է հիմնուելով Ապու Ալ Քասեմ Մուհամետ Իպն Ապտալլահ Իպն Ապտ Մաթթալեպ Իպն Հաշեմ (), որ կը փոխարինէր Մուհամետ մարգարէն, երբ ան անհանգիստ ըլլար, ըստ Սուննի իսլամական մշակոյթին:

### Ծննդեան Անուն
Ամիր Ապու Պաքր Ալ Պաղտատիի ծննդեան անունը Իպրահիմ Աուատ Իպրահիմ Ալ Պատրի () է:

## Հեռանկար
Կը կարծուի, որ Ալ Պաղտատի (ծն.՝ Իպրահիմ Աուատ Իպրահիմ Ալի Մուհամետ Ալ Պատրի Ալ Սամրաի, ) ծնած է 1971-ին՝ Սամարայի մօտ, Իրաք: Ան անդամ է Ալ Պու Պատրի ցեղախումբին, որ իր մէջ կը ներառէ աւելի փոքր ցեղախումբեր, ինչպէս՝ Ռատհաուիյա, Հուսէյնիյա, Ատնանիյա եւ Քուրայշ:

Տը Տէյլի Թելեկրաֆ-ի հետ հարցազրոյցի մը ընթացքին, Պաղտատիի ժամանակակիցները զայն նկարագրած են որպէս ամչկոտ, չարտայայտուող, հաւատացեալ եւ բռնութենէ զգուշացող երիտասարդ մը։ Մինչեւ 2004, աւելի քան տասնամեակ մը, ապրած է Թոպչիի մզկիթին փակած պզտիկ սենեակի մը մէջ։ Թոփչի աղքատիկ շրջակայք մըն է Պաղտատի արեւելեան ծայրամասին մէջ՝ Սուննի եւ Շիա իսլամներով բնակուած:

Իրաքի Իսլամական Բանակի ղեկավար եւ Պաղտատիի հասակակից Ահմատ Ալ Տապաշ, որ կռուած է 2003-ի Իրաքի գրաւման կառավարութեան կողմակից ուժերու դէմ Ալ Պաղտատին նկարագրած են, ինչպէս որ նկարագրած են Թոպչիի բնակիչները, ըսելով. «Ես ու Պաղտատի միասին կ'ուսանէինք Իսլամական համալսարանին մէջ, նոյն դասարանը, բայց իմ բարեկամս եղած չէ: Ան լուռ ու վերապահ էր։ Իր ժամանակը կ'անցընէր մինակ: Անձնապէս կը ճանչնայի բոլոր ղեկավարները. Զարքաուի՝ Ալ Քայիտայի նախկին ղեկավարը եղբօրմէ մը աւելի մօտիկ էր հետս... Բայց Պաղտատին չէի ճանչնար: Ան աննշան էր, աղօթք կ'առաջնորդէր շրջանիս մէջ, բայց մէկը զինք չէր նկատեր»:

2014-ին, ամերիկացի եւ իրաքցի տեղեկութեան վերլուծողներ ըսած են, թէ Պաղտատի ունի Քուրանի ուսուցման տոքթորական վկայական, որ ստացած է Պաղտատի Սատտամ Համալսարանէն: Ըստ կենսագրութիւններու, որոնք Յուլիս 2013-ին շրջանառած են համացանցի ծայրայեղական ֆորումներու վրայ, ան Իսլամական Գիտութիւններու պսակաւոր արուեստից, մագիստրոսի եւ տոքթորական վկայականները ստացած է Պաղտատի Իսլամական Համալսարանէն: Այլ տեղեկութեան մը համաձայն, ան մանկավարժութեան տոքթորական վկայական ստացած է Պաղտատի Համալսարանէն:

Ապահովութեան խորհրդատուներու ընկերութիւններէն Սուֆան Կրուփէն Փաթրիք Սքինըր ըսած է. «Անոնք՝ ԱՄՆ-ի եւ Իրաքի կառավարութիւնները ֆիզիքապէս գիտեն այդ մարդուն ով ըլլալը, բայց իր պատմութիւնը առասպել մըն է»: «Ան շատ լաւ պահած է իր անձնական գաղտնիքը եւ բարձրացուցած իր խումբին պատիւը», ըսած է Փաթրիք Ճոնսըն, որ ՌԱՆՏ առեւտրական ընկերութենէն է, աւելցնելով որ փոքր տարիքի մարդիկը անով հրապուրուած են: 2015-ին ան կոչուած է *անյայտ շէյխը*, որովհետեւ ան անճանաչելի էր, նոյնիսկ իր կազմակերպութեան մէջ:

## Իսլամ Կղերական
Կը կարծուի, որ Պաղտատի արդէն իսլամ յեղափոխական մըն էր Սատտամ Հուսէյնի ղեկավարութեան օրերէն: Շատեր ալ կը կարծեն, որ ան մզկիթի մէջ կղերական էր, 2003-ին ԱՄՆ-ի կողմէ կատարուած յարձակումի ժամանակ:

Այդ յարձակումէն ետք, Պաղտատի ներդրում ունեցած է **Ժամաաթ Ժայշ Ահլ Ըլ-Սուննա Ուալ Ժամաա** զինեալ խմբաւորման հիմնադրութեան գործընթացին մէջ եւ դարձած է կազմակերպութեան «շարիա» կոմիտէի ատենապետը: 2006-ին, Պաղտատի եւ իր խումբը միացած են «Մուժահիտին Շուրա» խորհուրդին, ուր ապ ապդամ եղած է «շարիա» կոմիտէութեան եւ նոյն տարին անոր անուանափոխութենէն ետք՝ որպէս Իրաքի Իսլամական Պետութիւն , Պաղտատի «շարիա» կոմիտէութեան ընդհանուր խորհրդականը կը դառնայ եւ անդամ՝ խումբի աւագ խորհրդատուներու ժողովին:

### ԱՄՆ-ի Արգելափակում
2 Փետրուար 2004-ին, Ալ Պաղտատի ձերբակալուած է Իրաքի մէջ ԱՄՆ-ի ուժերուն կողմէ, Ֆալլուժայի մօտ եւ բանտարկուած Ապու Ղարիպ եւ Քամփ Պուքքա կեդրոններուն մէջ Իպրահիմ Աուատ Իպրահիմ Ալ Պատրի անունով, իրբեւ՝ «քաղաքային արգելափակեալ» մինչեւ Դեկտեմբեր 2004, երբ միացեալ վերաքննութիւնը () եւ ազատ արձակման յանձնախումբը () կ'առաջարկեն անոր ազատ արձակումը: Եւ ի վերջոյ, նոյն թուականին ան ազատ կ'արձակուի, իբրեւ՝ «ցած մակարդակի բանտարկեալ»:

Շարք մը թերթեր եւ պատկերասփիւռի կայաններ նշած են, թէ Ալ Պաղտատի բանտարկուած մնացած է 2005-էն 2009: Այս տեղեկութիւնները, որոնք չեն հաստատուած Ապահովական բաժանմունքին կողմէ ի յայտ եկած է Քամփ Պուքքայի նախկին հրամանատար Քոլոնել Քենեթ Քինկի հետ կատարուած հարցազրոյցի մը ժամանակ: Ալ Պաղտատի ՏԱՀԵՇ-ի այլ ապագայ ղեկավարներու հետ բանտարկուած է Քամփ Պուքքայի մէջ:

### Իրաքի Իսլամական Պետութեան Ղեկավար
Իրաքի Իսլամական Պետութիւնը, որ նաեւ ծանօթ էր Իրաքի Ալ Քայիտա անունով, Ալ Քայիտայի Իրաքի բաժանմունքն էր։ Ապու Օմար Ալ Պաղտատիի մահէն ետք, 16 Մայիս 2010-ին նշանակուած է այդ կազմակերպութեան ղեկավարը:

իբրեւ Իրաքի իսլամական պետութեան ղեկավար, Ալ Պաղտատի պատասխանատու եղած է ահաբեկչական մեծ գործողութիւններու, ինչպէս՝ 28 Օգոստոս 2011-ի Պաղտատի Ումմ Ալ Քուրա մզկիթին մէջ տեղի ունեցած անձնասպանական պայթումը, որ պատճառ դարձած է Սուննի օրինատու Խալիլ Ալ Ֆահտաուիի մահուան: 2011-ի Մարտ եւ Ապրիլ ամիսներուն, Իրաքի իսլամական պետութեան կողմէ Պաղտատի հարաւը տեղի ունեցած է 23 յարձակում, որոնց հրահանգը տուած է Ապու Պաքր Ալ Պաղտատի:

2 Մայիս 2011-ին, Ալ Քայիտա կազմակերպութեան հիմնադիրին եւ անոր ղեկավարին՝ Ուսամա Պին Լատընի մահէն ետք, որ տեղի ունեցաւ Փաքիստանի Ապպութապատ քաղաքին մէջ, Ալ Պաղտատի կատարած է յայտարարութիւն մը, որուն մէջ կը գովասանէր Պին Լատընը եւ կ'ըսէր թէ շատ ահաւոր կերպով պիտի լուծէ անոր վրէժը: 5 Մայիս 2011-ին, Ալ Պաղտատի պատասխանատուութիւնը կը կրէ Պաղտատէն 100 քիլոմեթր հարաւ գտնուուղ Հիլլա քաղաքի մէջ կատարուած յարձակումին, որ պատճառած է 24 ոստիկանի մահ եւ 72 վիրաւոր:

15 Օգոստոս 2011-ին, Իրաքի Իսլամական Պետութեան անձնասպանական գործողութիւնները Մուսուլի մէջ պատճառեցին 70 զոհ: Կարճ ժամանակ ետք, իբրեւ Պին Լատընի մահուան փոխհատուցում, կազմակերպութիւնը խոստացած է Իրաքի տարբեր շրջաններու մէջ տարբեր ձեւերով 100 յարձակում կատարել, ինչպէս՝ ասպատակութեամբ, անձնասպանական գործողութիւններով, ճամբու եզերքի ռումբերով եւ փոքր բանակներով:

22 Դեկտեմբեր 2011-ին, ականուած ինքնաշարժներով եւ պայթուցիկ գործիքներով յարձակումներ կատարուած են Պաղտատի տարբեր թաղամասերուն մէջ, պատճառելով նուազագոյն 63 զոհ եւ 180 վիրաւոր: Այս մէկը կատարուեցաւ ԱՄՆ-ի զինուորներու նահանջէն քանի մը օր ետք: 26 Դեկտեմբերին, Իրաքի իսլամական պետութիւնը համացանցի ժիհատական ֆորումներու վրայ հրատարակած է խօսք մը, որ կը հաստատէ կատարուած գործողութիւնները եւ Պաղտատի յարձակման թիրախները ճշգրտօրէն ուսումնասիրուած էր եւ գործողութիւնները բաժնուած էին թիրախներու ապահովական կեդրոններու, զինուորական պահակներու եւ Ալ Տաժժալ բանակի հաւաքուելու վայրերուն մէջ, այս մէկը վերագրելով Մուքթատա Ալ Սատրի Մահտի բանակին:

2 Դեկտեմբեր 2012-ին, իրաքցի պաշտօնեաներ ըսած են, որ անոնք Պաղտատի մէջ ձերբակալած են Ալ Պաղտատին, 2 ամիս անդադար գործողութիւններէ ետք: Անոնք նաեւ ըսած են, թէ ձեռք բերած են ցուցակ մը, որ կ'ընդգրկէ Ալ Քայիտայի այլ գործակալներուն անունները եւ իրենց գտնուած վայրերը: Բայց այս մէկը հերքուած է Իրաքի իսլամական պետութեան կողմէ: 7 Դեկտեմբեր 2012-ին, Ալ Ժազիրայի հետ հարցազրոյցի ժամանակ, Իրաքի ներքին գործոց նախարարը ըսած է, թէ բանտարկուողը Ալ Պաղտատին չէր, այլ՝ հատուածի մը հրամանատարը, որ ձերբակալուած է Պաղտատի հիւսիսէն դէպի Թաժի տանող շրջանէն:

## Իրաքի եւ Արեւելքի Իսլամական Պետութեան Ղեկավար
### Դէպի Սուրիա ընդարձակում եւ Ալ Քայիտայէն բաժանում
Ալ Պաղտատի մնաց Իրաքի իսլամական պետութեան ղեկավարը մինչեւ իր պաշտօնական ընդարձակումը դէպի Սուրիա՝ 2013, երբ, 8 Ապրիլ 2013-ին խօսքի մը մէջ կը յայտարարէ Իրաքի եւ Արեւելքի Իսլամական Պետութեան կազմութիւնը՝ արաբերէն թարգմանուած որպէս Իրաքի եւ Սուրիոյ Իսլամական Պետութիւն կամ ՏԱՀԵՇ:

Կազմակերպութեան կազմութեան ժամանակ, Ալ Պաղտատի ըսած է, թէ Սուրիոյ պատերազմի ժիհատական խումբերէն Ժապհաթ Ալ Նուսրա Սուրիոյ մէջ ընդարձակումն է Իրաքի իսլամական պետութեան եւ ՏԱՀԵՇի իշխանութեան տակ պիտի ըլլայ: Ժապհաթ Ալ Նուսրայի ղեկավար Ապու Մուհամետ Ալ Ժուլանի վիճած է այս հարցին շուրջ: Ուստի, Ալ Քայիտա էմիր Այման Ալ Զաուահիրի կատարեց յայտարարութիւն մը, ըստ որուն ՏԱՀԷՇ պէտք է վերանար եւ Ալ Պաղտատի իր գործունէութիւնը շարունակէ միայն Իրաքի մէջ: Սակայն, Ալ Պաղտատի անտեսեց Ալ Զաուահիրիի իշխանութիւնն ու իրեն ենթակայ դարձուց Ժապհաթ Ալ Նուսրայի օտար կռուողներուն 80 առ հարիւրը: Յունուար 2014-ին, ՏԱՀԵՇ սուրիական Ռաքքա քաղաքէն վտարեց Ժապհաթ Ալ Նուսրան եւ նոյն ամսուան ընթացքին այս երկու կազմակերպութիւններուն միջեւ Տէր Զօրի կռիւները պատճառ դարձան հարիւրաւոր կռուողներու մահուան եւ տասը հազարաւոր քաղաքացիներու տեղահանութեան: Փետրուար 2014-ին, Ալ Քայիտա իր յարաբերութիւնները խզեց ՏԱՀԵՇ-ի հետ:

Կարգ մը արեւելեան աղբիւրներու համաձայն, Ալ Պաղտատի եւ ՏԱՀԵՇ գաղտնի նիւթական օժանդակութիւններ ստացած են Սէուտական Արաբիոյ եւ Քաթարի քաղաքացիներէն եւ զինուորագրած են նոր կռուողներ՝ մասնաւորապէս Սէուտական Արաբիայէն:

### Խալիֆայութեան Հռչակում
29 Յունիս 2014-ին, ՏԱՀԵՇ յայտարարեց համաշխարհային խալիֆայութեան հռչակումը: Ալ Պաղտատի, որ դարձաւ անոր խալիֆան՝ «խալիֆ Իպրահիմ» անունով եւ ՏԱՀԵՇ իր անունը փոխեց Իսլամական Պետութեան: Այս շարժումներու վաւերականութեան շուրջ բազմաթիւ քննարկումներ կատարուած են, յատկապէս՝ իսլամական աշխարհին մէջ:

Խալիֆայութեան հռչակումը խստօրէն քննադատուած է Միջին Արեւելքի կառավարութիւններու, այլ ժիհատական խումբերու եւ Սուննի իսլամ աստուածաբաններու եւ պատմագէտներու կողմէ: Քաթարի մէջ գործող պատկերասփիւռի կայանի հաղորդավար եւ աստուածաբան Եուսուֆ Ալ Քարատաուի ըսած է. «Իսլամական պետութեան հռչակումը ոչնչութիւն է շարիա օրէնքին եւ վտանգաւոր հետեւանք ունի Իրաքի սուննիներուն եւ Սուրիոյ պատերազմին»՝ աւելցնելով, որ «խալիֆ» անունը կրնայ աւելնալ ամբողջ իսլամ պետութեան կողմէ եւ ոչ թէ խումբի մը:

իբրեւեւ խալիֆ, Ալ Պաղտատի պէտք է հետեւի Սուննայի կանոններուն, որոնք դրուած եւ արձանագրուած են «սահիհ հատիթ»-ի մէջ։ Ըստ մշակոյթին, եթէ խալիֆ մը որեւէ ժամանակ այս օրէնքներուն չհետեւի, ապա ան պէտք է հրաժարի իր պաշտօնէն եւ հասարակութիւնը խալիֆայութենէն կ'ընտրէ նոր խալիֆ մը, որ ամէնէն հաւատացեալ եւ հոգեւորական անձը կ'ըլլայ: Ալ Պաղտատիի խալիֆի կարգավիճակը բաղդատուած է հարցականի տակ առնուած այլ խալիֆայութիւններու հետ, իր խալիֆայութեան ժխտումի պատճառով:

Ձայնային նամակի մը մէջ, Ալ Պաղտատի յայտարարած է թէ ՏԱՀԵՇ պիտի արշաւէ դէպի «Հռոմ», այսինքն՝ արեւմուտք, որպէսզի Միջին Արեւելքէն Եւրոպա տարածուող Իսլամական պետութիւն մը հիմնէ: Ան ըսած է, որ այս շարժումին պիտի գրաւէ Հռոմն ու Սպանիան եւ ամբողջ աշխարհի իսլամներուն ստիպած է, որ գաղթեն դէպի նոր իսլամական պետութիւն:

8 Յուլիս 2014-ին, ՏԱՀԵՇ համացանցի վրայ հրատարակեց Տապիք պարբերաթերթը: Կ'երեւի, թէ այս վերնագիրը ընտրուած է Մալահիմի կամ վերջին ժամանակներուն իսլամական տարբերակին հետ յետնաբանական կապերուն պատճառով:

Հոկտեմբեր 2014-ին, ըստ տեղեկագրութեան մը, վիրաւորուելէ ետք Ալ Պաղտատի ձգած է ՏԱՀԵՇ-ի մայրաքաղաք Ռաքքան՝ հակառակորդ ուժերու անդադար ռմբակոծումներուն պատճառով եւ հաստատուած է Իրաքի Մոսուլ քաղաքին մէջ, որ այդ ժամանակ ՏԱՀԵՇ-ի ենթակայ մեծագոյն քաղաքն էր:

5 Նոյեմբեր 2014-ին, Ալ Պաղտատի Ալ Քայիտայի էմիր Այման Ալ Զաուահիրիի ուղարկած է նամակ մը, որուն մէջ կ'առաջարկէ անոր հնազանդութիւն խալիֆայութեան՝ ՏԱՀԵՇ-ի մէջ պաշտօնի մը համար: Այս լուրը հաղորդուած է Թալիպանի տեղեկատուութեան բարձրաստիճան պաշտօնեաներէն մէկուն: Ալ Զաուահիրի պատասխան չէ տուած եւ իր երախտագիտութիւնը յայտնած է Մուլլահ Օմարի:

7 Նոյեմբեր 2014-ին, չհաստատուած տեղեկագրութիւններ հաղորդած են, թէ Պաղտատի սպաննուած է Մուսուլի մէջ, օդային հարուածէ մը, այլ տեղեկութիւններ ալ ըսած են, թէ ան վիրաւորուած է:

20 Յունուար 2015-ին, Սուրիական մարդկային իրաւունքներու դիտարանը տեղեկացուց, որ Ալ Պաղտատի օդային հարուածէ մը վիրաւորուած է Ալ Քայիմի մէջ, որ ՏԱՀԵՇ-ի տիրապետութեան տակ գտնուող իրաքեան սահմանին վրայ կը գտնուէր: Այս պատճառով, ան կը քաշուի Սուրիա:

8 Փետրուար 2015-ին, երբ Յորդանան արձակած է 56 օդային սարքեր, որոնք 5-էն 7 Փետրուար երկարող ժամանակաշրջանին պատճառած են 7.000 զինեալներու մահ, ըսուած է, թէ Ապու Պաքր Ալ Պաղտատի Պաղտատէն Մուսուլ փախած է, վախնալով իր կեանքին համար: Սակայն, երբ Փաշմերկայի աղբիւր մը ԱՄՆ-ի յարձակողներուն յայտնած է, թէ Ալ Պաղտատի Մուսուլի մէջ է, ԱՄՆ-ի յարձակողները 2 ժամ անդադար ռմբակոծած են այն վայրերը, ուր ՏԱՀԵՇ-ի ղեկավարներ կը գտնուէին:

14 Օգոստոս 2015-ին, հաղորդուած է թէ Ալ Պաղտատի ամերիկացի պատանդ Քայլա Միուլըրը յայտարարած է իր «կինը» եւ՝ անդադար զայն բռնաբարած: ՏԱՀԵՇ-ի ընկերային էջերէն մէկէն ի յայտ եկաւ թէ Միուլըր սպաննուած է Փետրուար 2015-ին՝ ՏԱՀԵՇ-ի հակառակորդ խումբերէն մէկուն արձակած օդային հարուածէ մը. սակայն, այլ աղբիւրներըկը հաղորդեն, թէ Միուլըր ՏԱՀԵՇ-ի կողմէ սպաննուած է:

### Աղանդաւորութիւն եւ Աստուածապետութիւն
Կ'ըսուի, թէ Ալ Պաղտատի իր անունը առած է իսլամական առաջին խալիֆէն՝ Ապու Պաքրէն, որ առաջնորդած է «Ճիշդ ուղեւորները» կամ արաբերէնով՝ «Ռաշիտուն»-ը: Ըստ Սուննի իսլամական մշակոյթին, Ապու Պաքր կը փոխարինէր Մուհամետ Մարգարէն, երբ ան անհանգստանար: Պատմագէտներ «Ռաշիտուն» կը կոչեն նաեւ Սիֆֆինի Պատերազմի ժամանակ Սուննի եւ Շիա իսլամականներու առաջին բախումին: բազմաթիւ հրատարակիչներ կապ մը գտած են այդ հին դէպքերուն եւ այսօրուան Ալ Պաղտատիի սալաֆիութեան եւ խալիֆայութեան: aims under al-Baghdadi's rule.

ՏԱՀԵՇ-ի կայուն իշխանութեան, աստուածապետութեամբ զբաղող կղերականներու թիւի աճման եւ խումբին Քուրանի մէջ գրուածի կառավարման օրինաձեւին պատճառով՝ կարգ մը վերլուծաբաններ Ալ Պաղտատին յայտարարած են աստուածապետ, իսկ ՏԱՀԵՇ-ը՝ աստուածապետութիւն: Դարաւոր կեդրոններու աղեհանութիւնը, խիստ «շարիա» օրէնքներու հաստատումը եւ խումբին իշխանութեան տակ գտնուող շրջաններու խալիֆայութեան եւ սուննիացութիւնը կը հաստատեն ապակրօնականութեան բացակայութիւնը: Յուլիս 2015-ին՝ ջարդերու եւ մահապատիժներու տեսերիզներու տարածումը արգիլելէ ետք, լրագրող մը Ալ Պաղտատին նկարագրած է լաւ եւ բարի կողմ ցոյց տուող:

### Հաղորդակցութիւններ
#### Տեսերիզով եւ ձայնային հաղորդակցութիւններ
##### Հանրութեան ներկայացուած առաջին արձանագրութիւնը՝ 4 Յուլիս 2014-ին
5 Յուլիս 2014-ին, Ռամատանի ուրբաթօրեայ աղօթքի մը ժամանակ կատարուած տեսերիզ մը՝ «ՏԱՀԵՇ-ի ղեկավար Ապու Պաքր Ալ Պաղտատի առաջին անգամ հանրութեան կը ներկայանայ» վերնագիրով տեղադրուած է Եութիուպի վրայ. անոր տեւողութիւնն էր 22 վայրկեան եւ 3 երկվայրկեան: Տեսերիզին մէջ Ամիր Ապու Պաքր Ալ Պաղտատի ամպիոնի մը վրայ կեցած արաբերէնով կը խօսի՝ առանց անգլերէն թարգմանութեամբ: 31 Յունուար 2017-ին, արդէն անիկա դիտուած էր 48.000 անգամ, իսկ 27 Մայիս 2017-ին՝ 52.106 անգամ:

Տեսերիզին մէջ Ամիր Ալ Պաղտատի Իրաքի հիւսիսը գտնուող Մուսուլ քաղաքի Ալ Նուրի մզկիթին մէջ ճառ կու տար: Իրաքի կառավարութեան ներկայացուցիչ մը հերքած է տեսերիզին մէջ գտնուող անձին Ալ Պաղտատին ըլլալը՝ զայն «թխոց» կոչելով: Սակայն, «Պի.Պի.Սի.» եւ «Ասոշիէյթըտ փրես»՝ Իրաքի պաշտօնեաներու խօսքերուն ընդմէջէն ըսած են, թէ տեսերիզին մէջ երեւցող անձը Ալ Պաղտատին է: Տեսերիզին մէջ Ալ Պաղտատի ինքզինք իսլամներու պետը կը հռչակէ եւ ամբողջ աշխարհի իսլամները կը հրաւիրէ իրեն զօրավիգ ըլլալու:

##### 13 Նոյեմբեր 2014
ՏԱՀԵՇ հրապարակեց ձայնային արձանագրութիւն մը, ուր խօսած է Ալ Պաղտատի: 17 վայրկեան տեւողութեամբ ընկերային ցանցերու վրայ տեղադրուած արձանագրութեան մէջ, խօսողը կ'ըսէ, թէ ՏԱՀԵՇ-ի կռուողները կռիւը պիտի չդադրեցնեն՝ նոյնիսկ եթէ մէկ զինուոր մնայ: Խօսողը Իսլամական պետութեան քաջալերողներուն ստիպած է «ժիհատի հրաբուխները ժայթքել» աշխարհի բոլոր կողմերը: Ան ըսած է, թէ յարձակումներ տեղի պիտի ունենան Սէուտական Արաբիոյ մէջ, սէուտցի ղեկավարները նկարագրած է որպէս «օձերու պետ» եւ ըսած է թէ ԱՄՆ-ի կողմէ զինուորական շարժումը Սուրիոյ եւ Իրաքի մէջ ձախողած են: Ան նաեւ ըսած է, որ ՏԱՀԵՇ պիտի շարունակէ առաջ երթալ, «պիտի կտրէ» Յորդանանի եւ Լիբանանի սահմանները եւ «պիտի ազատագրէ Պաղեստինը»: 2014-ին, Ալ Պաղտատի նաեւ ըսած է, թէ իսլամական ժիհատականները երբեք պիտի չվարանին Իսրայէլը ջնջելու՝ անոր ԱՄՆ-ի աջակցութիւնը վայելելուն պատճառով:

##### 14 Մայիս 2015
14 Մայիս 2015-ին, ՏԱՀԵՇ տեղադրած է ձայնային նամակ մը, որ ըստ իրենց Ալ Պաղտատիի կողմէ է: Արձանագրութեան մէջ Ալ Պաղտատի կը ստիպէ իսլամներուն, որ գաղթեն դէպի Իսլամական պետութիւն եւ Իրաքի ու Սուրիոյ կռիւին միանան: Ան նաեւ դատապարտած է Եմէնի մէջ սէուտցիներու պատատումը եւ ըսած է, թէ այս խնդիրը պիտի մղէ սէուտական թագաւորական ընտանիքին անկման: Ան նաեւ յայտնած է, թէ իսլամութիւնը երբեք խաղաղութեան կրօնք չէ, այլ ատիկա «կռիւի կրօնք է»: Պաշտօնական քննարկում մը կատարուած է, որ այս խօսքը փաստած է, որ Ալ Պաղտատի մնացած է իշխանութեան գլուխը կամ ազդեցութիւն բանեցուցած է ՏԱՀԵՇ-ի վրայ: Assessment was made that this statement proved that al-Baghdadi remained in control or influencing ISIS.

##### 26 Դեկտեմբեր 2015
Այս թուականին, հրապարակուած է մօտաւորապէս 23 վայրկեան տեւողութեամբ ձայնային արձանագրութիւն մը, որ կը ներառէ խաչակիրներու եւ հրեաներու մասին մեկնաբանութիւններ, որոնք այս վերջին երկուքէն կը վերաբերէր հրեայ անձերու:

##### 2 Նոյեմբեր 2016
Այս թուականին հրապարակուած է ձայնային արձանագրութիւն մը, որուն մէջ կ'ըսուի, թէ ՏԱՀԵՇ պէտք ունի Մուսուլի մէջ իր ուժերը պահպանելու եւ թէ իսլամական պետութեան ուժերը պէտք է կռուին շիաներուն եւ ալաուիներուն դէմ, որպէսզի Սէուտական Արաբիոյ եւ Թուրքիոյ դէմ կռուելու եւ որպէսզի անհատներ նահատակուին Լիպիոյ մէջ։ Հաղորդագրութիւնը կը պարունակէ պարսիկ Սալմանէն խօսք մը, որ կ'ըսէ, թէ «ցերեկ մը եւ գիշեր մը իսլամութեան համար կռուիլը աւելի պատուաւոր է քան մէկ ամիս պահեցողութիւն կատարելը»:

##### 28 Սեպտեմբեր 2017
Այս թուականին, ՏԱՀԵՇ զինեալ խմբաւորումը իր Ալ Ֆուրքան լրատու աղբիւրի կայքին վրայ հրապարակած է 46 վայրկեան տեւողութեամբ ձայներիզ մը, որուն մէջ կը խօսի Ապու Պաքր Ալ Պաղտատի: Ձայնագրութեան թուականը յայտնի չէ, բայց Ալ Պաղտատի անդրադարձած է Հիւսիսային Քորէայի սպառնացումը ԱՄՆ-ի եւ Ճափոնի:

Ձայներիզին մէջ ան նաեւ անդրադարձած է մօտաւորապէս մէկ տարի տեւած Մուսուլի կռիւներուն, ուրկէ անոնք դուրս դրուեցան 10 ամիս կռուելէ ետք: Ան իր խօսքին մէջ նշած է Համայի մէջ տեղի ունեցած կռիւներուն, որոնց ընթացքին նոյնպէս՝ խմբաւորումը Իրանի կողմնակից կռուողներէն դուրս դրուած է քաղաքէն:

Ան ըսած է. «Մուսուլի կռուողները մերժած են յանձնուիլ՝ ի գին իրենց արեան եւ դիակին, միայն մէկ տարի կռուելէ ետք»:

##### 23 Օգոստոս 2018
Իր վերջին ձայներիզէն մօտաւորապէս տարի մը ետք, կը հրապարակուի նոր ձայներիզ մը, որուն մէջ Պաղտատիի հետեւորդներուն կոչ կ'ուղղուի տոկալ, հակառակ Իրաքի եւ Սուրիոյ մէջ ունեցած ծանր կորուստներուն, ինչպէս նաեւ կը մղէ նոր ահաբեկչական յարձակումներու աշխարհի չորս կողմը: Ան նաեւ կ'անդրադառնայ օրուան վերջին իրադարձութիւններուն, ինչ որ կը փաստէ, թէ ձայներիզը նոր արձանագրուած է: Բազմաթիւ մասնագէտներ կը կարծեն, որ այդ երիզին մէջի ձայնը Պաղտատիին է, որովհետեւ կը նմանէր անոր նախկին ձայներիզներուն ձայնին:

##### 29 Ապրիլ 2019
ՏԱՀԵՇ-ի հաղորդակցութեան ցանցին կողմէ հրապարակուած 18 վայրկեան տեւողութիւն ունեցող տեսերիզին մէջ կ'երեւի Ապու Պաքր Ալ Պաղտատին: Այսպիսով հինգ տարի ետք, ան դարձեալ կ'երեւի հանրութեան: Տեսերիզին մէջ Պաղտատի կ'երեւի զէնքով մը ու կը խօսի օրուան իրավիճակին մասին, ինչպէս՝ Պաղուզ Ֆաուքանիի մէջ Իսլամական Պետութեան պարտութեան, Սրի Լանքայի ռմբակոծումներուն եւ Սուտանի ու Ալճերիոյ նախագահներուն գահընկէց ըլլալուն մասին: Կարելի է ըսել, որ տեսերիզը նկարահանուած է անոր հրապարակումէն մօտաւորապէս շաբաթ մը առաջ:

##### 16 Սեպտեմբեր 2019
Պաղտատի կը հրապարակէ ձայնային հաղորդագրութիւն մը, որուն մէջ կոչ կ'ուղղէր՝ ՏԱՀԵՇ-ի բանտարկեալներն ու իրենց ընտանիքները, ինչպէս Շամիմա Պեկումը, ազատել Իրաքի եւ Սուրիոյ բանտերէն: Անիկա արձանագրուած ու հրապարակուած էր Ալ-Ֆուրքան Հաղորդագրութեան Կազմակերպութեան կողմէ:

##### Ժառանգութիւն
Օգոստոս 2019-ին Պաղտատի կը յայտարարէ, թէ իրաքցի զինեալ Ապտուլլահ Քարտաշ պիտի ըլլայ իր ժառանգորդը:

## Իբրեւ Համաշխարհային Ահաբեկիչ Արձանագրուած
ԱՄՆ-ի պետութեան բաժանմունքին կողմէ Ապու Պաքր Ալ Պաղտատի արձանագրուած է իբրեւ մասնաւոր անուանի համաշխարհային ահաբեկիչ: Այս անուանումը անցած է 11 Սեպտեմբեր 2001-ի դէպքերէն ետք՝ Ճորճ Պուշի կողմէ, իբրեւ ԱՄՆ-ի հարստութիւններու բաժանմունքի արտաքին պահանջքներու հսկողութեան գրասենեակի թիւ 13224 հրաման 23 Սեպտեմբեր 2001-ին եւ այս մէկը սկսած է ի գործ դրուիլ 24 Սեպտեմբեր 2001-ի արեւելեան ժամով կէս գիշերի ժամը 12:01-ին: ԱՄՆ-ի արդարութեան համար գնահատագիրի բաժանմունքը նշած է, թէ Ապու Պաքր Ալ Պաղտատի ՏԱՀԵՇ ահաբեկչական կազմակերպութեան գերագոյն ղեկավարն է եւ պարփակուած է Իրաքի մէջ զանազան յարձակումներու՝ 2011-էն ի վեր՝ իբրեւ ՏԱՀԵՇ-ի ղեկավար, պատճառ դարձած է Միջին Արեւելքի մէջ հազարաւոր քաղաքացիներու մահուան, ինչպէս նաեւ Ճափոնէն, Միացեալ Թագաւորութենէն եւ ԱՄՆ-էն առեւանգուածներու սպանութեան:

### Կարծուած Վայր
Ալ Պաղտատի մեծագոյն թիրախն է ՏԱՀԵՇ-ի դէմ պատերազմին: ԱՄՆ-ի գաղտնի սպասարկութիւնը կը կարծէ, թէ ան Ռաքքայի մէջ կը գտնուի եւ շատ մէջտեղ չ'ելլեր ու կը մնայ քաղաքացիներուն մէջ պահուըտած: Կը կարծուի, որ ՏԱՀԵՇ տեղակայուած է Ռաքքայի կարգ մը շէնքերու մէջ, բայց քաղաքացիներուն գլխաւոր դերոններուն մօտ գտնուիլը թոյլ չտար այս տեղերը թիրախ դարձնելու: Փետրուար 2016-ին շրջանառած են նկարներ, որ հաւանաբար ան ներկայացած է ժողովուրդին Ֆաժուլլահ մզկիթին մէջ:

7 Փետրուար 2017-ին հաղորդուած է, որ Հայտեր Ալ Ապատի ըսած է, թէ գիտէ Ալ Պաղտատիի գտնուած վայրը: Միացեալ Ձեռնարկի ուժէն Քոլոնել Ճոն Տորիըն ըսած է, թէ Ալ Պաղտատի կրնայ անձնասպանական գօտիով քնացած ըլլայ, որպէսզի հարկ եղած ժամանակ գործածէ զայն, մանաւանդ երբ ինքզինք ձերբակալուած գտնէ:

## Պաղտատիի Մահուան, Վիրաւորանքին Եւ Բանտարկութեան Մասին Հաղորդագրութիւններ
Ընկերային ցանցերու համաձայն, 18 Մարտ 2015-ին սուրիական սահմանի Նինուէ մարզի Ալ Պաաժ շրջանին մէջ հակառակորդի օդային սարքէ մը վիրաւորուած է Ապու Պաքր Ալ Պաղտատի: Ան շատ ահաւոր վիրաւորուած պէտք էր ըլլար, որովհետեւ ՏԱՀԵՇ-ի ղեկավարները ժողով մը գումարած են, որոշելու համար իր յաջորդը: Ըստ տեղեկութիւններու, 22 Ապրիլին Ալ Պաղտատիի վիճակը տակաւին չէր բարելաւուած ՏԱՀԵՇ-ը ղեկավարելու համար: ԱՄՆ-ի պաշտպանութեան բաժանմունքը ըսած է, որ «Ալ Պաղտատի օդային հարուածներու թիրախ չէ եւ պատճառ չունինք հաւատալու, որ ատիկա Պաղտատին էր»: 22 Ապրիլ 2015-ին, իրաքեան կառավարութեան աղբիւրներ տեղեկացուցած են, որ Ապու Ալա Ալ Աֆրի՝ նախկին բնագիտութեան ուսուցիչ մը, որ ինքզինք Ալ Պաղտատիի տեղակալը հռչակած է, ստանձնած է ղեկավարութեան պաշտօնը, մինչեւ Սլ Պաղտատիի վիճակի բարելաւումը:

Ապրիլ 2015-ին, «Տը կարտիըն» հաղորդած է, որ Ալ Պաղտատի կը դարմանուի Մուսուլի մէջ, 18 Մարտ 2015-ին օդային սարքէ մը ծանրօրէն վիրաւորուած ըլլալուն պատճառով: Նաեւ հաղորդուած է, որ ողնահարի գործողութիւն մը զինք դարձուցած է անդամալոյծ եւ ան պիտի չկարենայ ամբողջականօրէն ղեկավարել կազմակերպութիւնը: 13 Մայիսին, ՏԱՀԵՇ-ի զինեալներ սպառնացած են, թէ պիտի լուծեն Ալ Պաղտատիի վրէժը, որ իրաքեան պաշտպանութեան նախարարութիւնը կը կարծէ, որ կատարուած է Եւրոպայի մէջ՝ յարձակումներով:

11 Հոկտեմբեր 2015-ին, Իրաքի օդային ուժը ըսած է, որ Անպար շրջանին մէջ, որ սուրիական սահմանին մօտ կը գտնուի, ռմբակոծած է Ալ Պաղտատին փոխադրող սարքը, երբ ան Քերապլա կ'ուղղուէր ՏԱՀԵՇ-ի ժողովի մը ներկայ գտնուելու համար. այդտեղը նոյնպէս ռմբակոծուած է: Անոր ճակատագրին մասին բան չէ հաղորդուած: Կային տարակարծութիւններ, ըստ որոնց, Ալ Պաղտատի այն ժամանակ այդ փոխադրամիջոցին մէջ չէր գտնուէր:

9 Յունիս 2016-ին, Իրաքի պետական պատկերասփիւռի կայանը հաղորդած է, որ Ալ Պաղտատի հիւսիսային Իրաքի մէջ ամերիկեան օդային սարքէ մը վիրաւորուած է: Հակառակորդ հաղորդողները ըսած են, թէ չեն կրնար լուրը հաստատել:

14 Յունիս 2016-ին, Միջին Արեւելեան ցանցեր յայտնած են, թէ 12 Յունիսին Ալ Պաղտատի ամերիկեան օդային սարքով սպաննուած է: Հակառակորդ կողմի հաղորդավարները ըսած են, որ չեն կրնար լուրը հաստատել: Սակայն «Տը Ինտիփենտընթ» ետքը յայտնած է, որ տարածուած են նկարներ, որոնք կը կարծուին, թէ ՏԱՀԵՇ-ին են եւ այս մէկուն պատճառով Ալ Պաղտատիի սպանութեան լուրը մէջտեղ ելած է:

3 Հոկտեմբեր 2016-ին շարք մը լրատու աղբիւրներ յայտնած են, որ Ալ Պաղտատի եւ 3 այլ ՏԱՀԵՇ-ի ղեկավարներ ահաբեկիչի մը կողմէ թունաւորուած են, բայց տակաւին ողջ են:

18 Ապրիլ 2017-ին կարգ մը լրատու աղբիւրներ յայտնած են, թէ Ալ Պաղտատի ձերբակալուած է Սուրիոյ մէջ։ Ըստ Եւրոպական Ապահովական եւ Տեղեկատուական բաժանմունքին, կարգ մը ցանցեր յայտնած են, թէ Ալ Պաղտատի ձերբակալուած է սուրիական եւ ռուսական միացեալ ուժերու կողմէ: Սակայն, Ռուսաստանի արտաքին գործոց նախարարը Ռուտոյի ըսաւ, որ իրենք տեղեակ չէին լուրէն եւ բանտարկութենէն:

11 Յունիս 2017-ին Սուրիոյ պետական պատկերասփիւռի կայանը յայտնած է, թէ Ալ Պաղտատի ԱՄՆ-ի կողմէ արձակուած հրետանիի հարուածով մը սպաննուած է:

16 Յունիս 2017-ին ռուսական աղբիւրներ հաղորդած են, որ Ալ Պաղտատի ՏԱՀԵՇ-ի այլ 30 ղեկավարներու եւ 300 կռուողներու հետ կրնայ սպաննուած ըլլալ ռուսական օդային հարուածէ մը՝ 28 Մայիսին, Ռաքքայի մէջ: Ռուսական այս տեղեկութիւնը «Ռաքքան Լուռ Կը Ջարդուի»-ի եւ «ՍՈՀՐ»-ի յայտնածներուն չէ համապատասխանած. անոնք տեղեկացուցած են, որ գտած են 17-18 զոհուած քաղաքացիներ եւ թերեւս 10 ՏԱՀԵՇ-ի անդամներ օդային հարուածէ սպաննուած՝ 28 Մայիսին, Ռաքքայի հարաւը: ԱՄՆ կասկած կը յայտնէ, պատճառաբանելով անկախ փաստերու պակասը: The United States cast doubt on the claim, noting a lack of independent evidence.

23 Յունիս 2017-ին ռուս քաղաքագէտ Վիքթոր Օզերով յայտնած է, թէ Ալ Պաղտատիի մահուան լուրը մօտաւորապէս 100 տոկոս ճիշդ է: Ապա, Իրան հաստատած է ռուսական լուրը՝ աւելցնելով, որ Ալ Պաղտատի սպաննուած է օդային հարուածէ մը:

29 Յունիս 2017-ին Իսլամական Հանրապետութեան լրատու գործակալութիւնը եւ Իրանի կառավարութեան պաշտօնական ցանցը հրապարակեցին յօդուած մը, վկայելով իրանեան ղեկավար Այաթոլլահ Ալի Խամէնէն Քուտս ուժին հետ՝ նշելով, որ Ալ Պաղտատի շատ հաւանաբար մահացած է: Իսլամական Հանրապետութեան լրատու գործակալութիւնը այս վկայակոչումը կը վերցնէ այս յօդուածի նորացուած ձեւին մէջ:

11 Յուլիս 2017-ին իրաքեան «Ալ Սումարիա» լրատու գործակալութիւնը իր կայքին վրայ յայտնած է, թէ ՏԱՀԵՇ Թել Աֆարի մէջ տարածած է կարճ հաղորդագրութիւն մը, ըստ որուն, Ալ Պաղտատի մահացած է: Սուրիական Մարդկային իրաւունքներու դիտարանը յայտնած է, թէ ինք հաստատած է մահուան լուրը: ԱՄՆ-ի պաշտպանութեան բաժանմունքը յայտնած է, թէ ինք կը փորձէր նոր լուրը հաստատել: Քրտական ահաբեկչական պաշտօնեայ Լահուր Թալապանի Ռոյթըրզի յայտնած է, թէ ինք 99 առ հարիւր վստահ է, որ Ալ Պաղտատի ողջ է եւ պահուըտած է Ռաքքայի մէջ:

## Անձնական Կեանք
### Ընտանիք
#### Ասմա  Ֆաուզի Մուհամետ Ալ Տուլայմի եւ Իսրաա  Ռաժապ Մահալ Ա Քայսի
Ռոյթըրզ՝ վկայակոչելով Իրաքի մէջ ցեղախմբային աղբիւրներ, յայտնած է, որ Պաղտատի ունի երեք կին՝ 2 իրաքցի 1 սուրիացի: Իրաքի ներքին գործոց նախարարը յայտնած է, թէ Ալ Պաղտատի ունի երկու կին՝ Ասմա Ֆաուզի Մուհամետ Ալ Տուլայմի եւ Իսրաա Ռաժապ Մահալ Ա Քայսի: Սակայն, 2016-ին, Ֆոքս Նիուզ հաղորդած է՝ հիմնուելով տեղական աղբիւներէ, թէ Սաժա Ալ Տուլայմի Ալ Պաղտատիի ամէնէն զօրաւոր կինն է:

#### Տիէն Քրուկեր
Ապրիլ 2015-ին, կարգ մը ցանցեր յայտնած են, թէ 31 Մարտին Ալ Պաղտատի ամուսնացած է գերմանացի պատանուհիի մը հետ: 28 Փետրուար 2016-ին, իրաքեան լրատու աղբիւրներ յայտնած է, թէ ինք 2 այլ կիներու հետ ձգած է ՏԱՀԵՇ-ը եւ գացած է Իրաք: Իր անունը Տիէն Քրուկեր էր:

Իսրայէլի Ազգային լուրերու հաղորդագրութիւն մը յայտնած է, թէ Տիէն Քրուկըր ամուսնացած է Հոկտեմբեր 2015-ին, Նինուէ նահանգին մէջ:

#### Սուժիտա  Ալ Տուլայմի
Ըստ բազմաթիւ աղբիւրներու, Սուժիտա Ալ Տուլայմի՝ կամ Սաժա, ըստ այլ աղբիւրներու, Ալ Պաղտատիի կինն է կամ էր։ Հաղորդուած է, որ զոյգը զիրար համացանցի վրայ ծանօթացած եւ սիրահարուած է: 2013-ի վերջաւորութեան կամ 2014-ի սկիզբը, Սուժիտա Ալ Տուլայմի Սուրիոյ մէջ ձերբակալուած է եւ ազատ արձակուած է Մարտ 2014-ին, իբրեւ փոխանակում 13 մայրապետներու, որոնք Ալ Քայիտայի կապուած զինեալներու մօտ կը գտնուէին: Նոյն ամսուան ընթացքին, ազատ արձակուած են իր երկու որդիները եւ կրտսեր եղբայրը: Իրաքի ներքին գործոց նախարարը յայտնած է, որ Սաժա Ալ Տուլայմի անունով կին չկայ:

Ալ Տուլայմիի ընտանիքը կը հաւատայ ՏԱՀԵՇ-ի գաղափարախօսութեան: Հայրը՝ Իպրահիմ Տուլայմի, որ սպաննուած է Սեպտեմբեր 2013-ին, Տէր Աթիէի մէջ սուրիական բանակին դէմ գործողութեան ժամանակ, ՏԱՀԵՇ-ի էմիրն էր Սուրիոյ մէջ։ Քոյրը՝ Տուաա պատասխանատու էր անձնասպանական գործողութեան, որ թիրախ դարձուցած էր Էրպիլի մէջ քրտական հաւաքոյթ մը: Իրաքի ներքին գործոց նախարարը ըսած է, թէ իր եղբայրը Իրաքի մէջ մահապատիժի ենթարկուած է, հարաւային Իրաքի մէջ շարք մը տեղեր ռմբակոծելու պատճառով: Սակայն Իրաքի կառավարութիւնը յայտնած է, թէ Ալ Տուլայմի Ալ Քայիտայի կապուած Սուրիոյ մէջ Ժապհաթ Ալ Նուսրայի անդամի մը աղջիկն է:

Նոյեմբեր 2014-ի վերջաւորութեան, Ալ Տուլայմի իր երկու որդիներուն եւ դուստրին հետ ձերբակալուած է եւ հարցաքննութեան ենթարկուած է Լիբանանի կառավարութեան կողմէ: Անոնք սխալ թուղթերով կը ճամբորդէին: Պզտիկները մնացած են մանկատան մը մէջ, իսկ ինք՝ հարցաքննուած:

Այս ձերբակալումը արդիւնքն էր Լիբանանի, Սուրիոյ եւ Իրաքի գաղտնի սպասարկութիւններուն: Անյայտ սպասարկութիւն մը «Նիւ Եորք Թայմզ»-ի յայտնած է, թէ Իրաքի Պատերազմի ժամանակ, երբ ամերիկացիները ձերբակալեցին Իրաքի մէջ Ալ Քայիտայի ղեկավարը՝ Ապու Մուսապ Ալ Զարքաուիի կինը, շատ քիչ տեղեկութիւն ստացանք, եւ երբ ետ ղրկեցին, Զարքաուի սպաննեց զինք: Դեկտեմբեր 2014-ի դրութեամբ, Ալ Պաղտատիի ընտանիքը լիբանանեան իշխանութիւններուն կողմէ նախատեսուած էր իբրեւ գերիները փոխանակող անձեր:

Ալ Տուլայմիի եւ Ալ Պաղտատիի միջեւ կապին մասին «Էմ. Թի.Վի.» պատկերասփիւռի կայանէն շատ յստակ բացատրութիւն տուած է Լիբանանի ներքին գործոց նախարար Նոհատ Մաշնուք՝ ըսելով, որ Տուլայմի այժմ Ալ Պաղտատիի կինը չէ: Ան ամուսնացած է երեք անգամ. առաջին անգամ նախկին Իրաքի վարչակարգէն անձի մը հետ, որմէ ունի երկու որդի: Կարգ մը աղբիւրներ յայտնած են, թէ առաջին ամուսինին անունը Ֆալլահ Իսմայիլ Ժասըմ է, որ անդամ եղած է «Ռաշիտին» բանակին եւ սպաննուած է 2010-ին՝ Իրաքի բանակին հետ պատերազմի մը ընթացքին: Մաշնուք աւելցուցած է, որ վեց տարի առաջ, ան երեք ամիս ամուսնացած է Ապու Պաքր Ալ Պաղտատիի հետ, որմէ ունի աղջիկ մը: Այժմ, ան ամուսնացած է պաղեստինցիի մը հետ եւ յղի է անկէ: Ան նաեւ ըսած է, թէ կատարած են ծինային քննութիւն իր եւ իր աղջկան վրայ եւ արդիւնքները ցոյց տուած են, թէ ինքը աղջկան մայրն է, ինչպէս նաեւ նոյն քննութիւնը կատարուած է Ալ Պաղտատիի վրայ եւ փաստուած է, որ ինք աղջկան հայրն է:

«Ալ Մոնիթըր» լիբանանեան ապահովական աղբիւրէ մը յղում կատարելով յայտնած է, որ Ալ Տուլայմի 2014-ի սկիզբէն ի վեր հետազօտութեան կ'ենթարկուէր: Ան ըսած է, որ Ժապհաթ Ալ Նուսրա Մարտին պնդած է, որ զինք ալ ընդգրկեն փոխանակուող բանտարկեալներուն թիւին մէջ, ի փոխան Մաալուլայի մայրապետներուն: Բանակցողները իրենց կարգին ըսած են, որ ան շատ կարեւոր է եւ իրեն համար պատրաստ են ամէն ինչ չեղեալ նկատելու: Ան նաեւ աւելցուցած է, որ Ալ Նուսրայի ղեկավարներէն Ապու Մալիք Ալ Թալլի յայտնած է, որ ան Ապու Պաքր Ալ Պաղտատիի կինն է:

9 Դեկտեմբեր 2014-ին, Ալ Տուլայմի եւ իր պաղեստինցի ամուսինը՝ Քամալ Խալաֆը պաշտօնապէս կը ձերբակալուին, երբ Լիբանանի զինուորական դատարանը հրովարտակ մը կը հանէ եւ զանոնք կ'ամբաստանէ իբրեւ ահաբեկչական խմբաւորման մը պատկանող, ահաբեկչական կազմակերպութեան մը հետ կապ ունեցող եւ ահաբեկչական գործողութիւններ ծրագրող: Դեկտեմբեր 2015-ին, Լիբանանի կառավարութիւնը Ալ Տուլայմին եւ իր աղջիկը ազատ կ'արձակէ՝ ի փոխան լիբանանցի զինուորներու, որոնք առեւանգուած էին Ժապհաթ Ալ Նուսրայի կողմէ:
 
### Զաւակներ
Ըստ «Տը կարտիըն»-ի լրագրողի մը, Ալ Պաղտատի Իրաքի մէջ ամուսնացած է 2000-ին, տոքթարական վկայականը ստանալէ ետք: Այս ամուսնութենէն ունի զաւակ մը, որ 2014-ին 11 տարեկան էր:

Չորսէն վեց տարեկան եղող աղջիկը, որ Սաժա Ալ Տուլայմիի հետ Լիբանանի մէջ բանտարկուած էր 2014-ին, Ալ Պաղտատիի դուստրն էր:

### Ճիւղաւորուած Ընտանիք
2014-ին, Սաժա Ալ Տուլայմիի բանտարկութենէն ետք, կապ հաստատուած է իր քրոջ՝ Տուաա Ամիտ Իպրահիմի հետ, որ 2011-ին ձերբակալուած էր՝ անձնասպանական գօտիով Էրպիլ մուտք գործելու ժամանակ: Տուաա այժմ կը մնայ քրտական բանտի մը մէջ:

Անպար շրջանի Խալիտիյա Խորհուրդին պատասխանատուն Փետրուար 2016-ին տեղեկացուցած է. «Այսօր, Իրաքի օդուժը օդային հարուած մը տուած է ՏԱՀԵՇ-ի Ռամատիի արեւելքը գտնուող Խալիտիյա կղզիի Ալպու Պալիի «շարիա» դատարանին վրայ։ Այս մէկը պատճառ դարձած է Ալ Պաղտատիի եղբօրորդիի՝ Ապու Ահմէտ Ալ Սամարաիի սպանութեան, ինչպէս նաեւ՝ իր 8 ընկերակիցներուն եւ Ատըլ Ալ Պալաուիի՝ Ալպու Պալիի զինուորական հրամանատարին:

## Ծանօթագրութիւններ

## Արտաքին յղումներ
* ՏԱՀԵՇ-ի ղեկավարներու ցուցակ
* William McCants – ''The Believer'' published 1 September 2015 Brookings Institution

Ստորոգութիւն:Ալ Քայիտայի ղեկավարներ
Ստորոգութիւն:Ահաբեկիչներ
Ստորոգութիւն:Իրաքի քաղաքագէտներ